b'\n_START_ARTICLE_\nMadisonas (Viskonsinas)\n_START_SECTION_\nIstorija\n_START_PARAGRAPH_\nMiestas prad\xc4\x97tas kurti 1836 m. ir buvo i\xc5\xa1kart pavadintas tais metais mirusio ketvirtojo JAV prezidento D\xc5\xbe. Madisono garbei. Po met\xc5\xb3 prad\xc4\x97ta Viskonsino sostin\xc4\x97s pirmojo kapitolijaus statyba. 1848 m. \xc4\xafkurtas Viskonsino-Madisono universitetas. Miesto pl\xc4\x97tr\xc4\x85 paskatino 1854 m. nutiestas gele\xc5\xbeinkelis. Dabartinis valstijos kapitolijus buvo baigtas statyti 1917 m.\n_START_SECTION_\nLietuviai\n_START_PARAGRAPH_\nPirmieji lietuviai Madisone apsigyveno po Antrojo pasaulinio karo. Kai kurie j\xc5\xb3 studijavo ir dirbo Viskonsino universitete. Jame ispan\xc5\xb3 literat\xc5\xabr\xc4\x85 d\xc4\x97st\xc4\x97 Birut\xc4\x97 Ciplijauskait\xc4\x97, sociologij\xc4\x85 ir antropologij\xc4\x85 Vytautas Kavolis, lietuvi\xc5\xb3 kalb\xc4\x85 Violeta Kelertien\xc4\x97. Vietos lietuvi\xc5\xb3 liaudies \xc5\xa1oki\xc5\xb3 kolektyvas dalyvauja JAV ir Kanadoje rengiamose Tautini\xc5\xb3 \xc5\xa1oki\xc5\xb3 \xc5\xa1vent\xc4\x97se, Dain\xc5\xb3 \xc5\xa1vent\xc4\x97se, kituose renginiuose. XXI a. pr. mieste ir jo apylink\xc4\x97se gyveno apie 50 lietuvi\xc5\xb3.'